Postanak (Šarić)/Glava 29.
1 Tada zaputi Jakov i otide u zemlju sinova Istoka. 

2 Kad baci pogled oko sebe, ugleda u pustinji studenac, na kojem su upravo počivala tri stada ovaca; jer su se na tom studencu obično napajala stada. Nad otvorom studenca ležao je golem kamen. 

3 Istom kad bi se tamo stjerala sva stada, odvalili bi kamen s otvora studenca i napajali bi ovce; onda bi opet stavili kamen na svoje mjesto nad otvorom studenca. 

4 Jakov im reče: "Braćo, odakle ste?" Oni odgovoriše: "Iz Harana smo." 

5 On ih upita: "Poznajete li Labana, sina Nahorova?" Oni odgovoriše: "Poznajemo." 

6 Upita ih dalje: "Kako mu je?" Oni odgovoriše: "Dobro, evo upravo dolazi kći njegova Rahela s ovcama." 

7Tada on reče: "Eto, još je dan dug, i nije još vrijeme, da satjerujete stoku. Napojite ipak ovce i pustite ih onda da još pasu!" 

8 Odgovoriše: "Ne možemo, dok se ne skupe sva stada; onda istom odvalimo kamen s otvora studenca i napojimo ovce." 

9 Dok je on još govorio s njima, bila je došla Rahela s ovcama oca svojega; ona je naime bila pastirica. 

10 A kad Jakov vidje Rahelu, kćer materina mu brata Labana, i ovce materina mu brata Labana, pristupi Jakov, odvali kamen s otvora studenca i napoji ovce materina mu brata Labana. 

11 Onda Jakov poljubi Rahelu i stade glasno plakati. 

12 Zatim Jakov pripovjedi Raheli, da je rođak ocu njezinu, i to sin Rebekin. Nato ona otrča i javi to ocu svojemu. 

13 I kad Laban ću glas o Jakovu, sinu sestre njegove, pohitje mu u susret, zagrli i poljubi ga i uvede u svoju kuću. On pripovjedi Labanu sve, što se je bilo dogodilo. 

14 Laban mu reče: "Jest, ti si kost moja i meso moje." I osta kod njega čitav mjesec dana. 

15 Tada Laban reče Jakovu: "Zar da badava radiš za me, jer si mi nećak? Kaži mi, što će ti biti plaća?" 

16 A Laban je imao dvije kćeri; starijoj bilo ime Lea, a mlađoj Rahela. 

17 Lea je imala slabe oči, a Rahela je bila lijepa stasa i lica. 

18 Jakov zavolje Rahelu i reče: "Služit ću ti sedam godina za mlađu kćer tvoju Rahelu." 

19 Laban odgovori: "Bolje je, da je dam tebi negoli kojemu stranom čovjeku. Ostani dakle kod mene!" 

20 Tako je Jakov služio za Rahelu sedam godina, i one mu se činiše kao nekoliko dana, tako ju je volio. 

21 Tada reče Jakov Labanu: "Daj mi sad moju ženu, jer navrši se moje vrijeme; pa bih se njom oženio." 

22 I sazva Laban sve stanovnike mjesta i priredi gozbu. 

23 A uvečer uze kćer svoju Leau i uvede je k njemu, i on imade s njom ženidbeno općenje. 

24 I Laban dade kćeri svojoj Lei ropkinju Zilpu za sluškinju. 

25 Ujutro vidjelo se, da je to bila Lea. Tada reče on Labanu: "Zašto si mi to učinio? Zar ti nijesam služio za Rahelu? Zašto si me prevario? 

26 Laban reče: "U našoj zemlji nije običaj, da se uda mlada prije starije. 

27 Navrši samo s njom svadbeni tjedan, onda će ti se dati i druga za službu, za koju ćeš mi služiti još daljnih sedam godina. 

28 Jakov učini tako i navrši s njom svadbeni tjedan. Tada mu dade i kćer svoju Rahelu za ženu. 

29 I Laban dade kćeri svojoj Raheli ropkinju svoju Bilhu za sluškinju. 

30 On imade s Rahelom ženidbeno općenje. Rahelu je više volio nego Leau, i tako je on još daljnih sedam godina služio kod njega. 

31 Kad vidje Gospod, da je Lea zapostavljena, učini je rodnom, a Rahela osta nerotkinja. 

32 Tako Lea zatrudnje i rodi sina, kojemu nadjenu ime Ruben; jer reče ona: "Gospod pogleda na jad moj i stoga će me ljubiti čovjek moj." 

33 I opet ona zatrudnje i rodi sina, i ona reče: "Gospod je čuo, da sam bila zapostavljena; zato mi dade i ovoga." I nadjenu mu ime Simeon. 

34 I kad opet zatrudnje i rodi sina, reče: "Sad će mi čovjek moj biti naklonjen; jer rodih tri sina." Zato mu nadjenu ime Levi. 

35 Potom zatrudnje još jedanput, rodi sina i reče: "Sada ću slaviti Gospoda." Zato mu nadjenu ime Juda. Potom prestade rađati. 

Postanak (Šarić)